Trevor Noah kry gesogte toekenningTrevor Noah saam met Snoop Dogg en Martha Stewart (Foto: Instagram) Die Suid-Afrikaans gebore komediant Trevor Noah is Sondagaand by die MTV-toekennings (Movie & Television Awards) as beste televisieaanbieder vir The Daily Show aangewys. Die 26ste MTV-toekennings is in Los Angeles uitgedeel en is ŉ meer informele platform as die Oscars, maar vereer ook jaarliks die gewildste sterre in die televisie- en rolprentbedryf. Die komediant, wat deesdae in die gesogte Stella Tower in New York woon, het die toekenning aan sy ma opgedra. “Ek streef elke dag daarna om soos my ma te wees,” het hy in sy toespraak gesê. “Sy is ŉ sterk, swart vrou wat nooit na ander mense geluister het wat gesê dat sy nie meer kan bereik nie.” Maroela Media het in 2015 berig Noah is aangewys as die nuwe aanbieder van die gewilde Amerikaanse geselsprogram The Daily Show. Noah is ook al met twee NAACP-toekennings (National Association for the Advancement of Coloured People) vereer. Sy boek, Born a crime, is in November 2016 vrygestel.